b'\n_START_ARTICLE_\nBrukenthalov narodni muzej\n_START_SECTION_\nIzvor\n_START_PARAGRAPH_\nUstanovitelj je Samuel von Brukenthal, med letoma 1774 in 1787 habsbur\xc5\xa1ki guverner Transilvanije. Prve primere za svojo zbirko je za\xc4\x8del zbirati leta 1754 na Dunaju. Leta 1817 so jih skladno z Brukenthalovo zapu\xc5\xa1\xc4\x8dino dali na voljo javnosti kot lastnino Narodne univerze, torej celotne Transilvanske Sa\xc5\xa1ke in njihove nem\xc5\xa1ko govore\xc4\x8de protestantske cerkve._NEWLINE_Brukenthalova zbirka je prvi muzej v Transilvaniji in najstarej\xc5\xa1a tovrstna ustanova na obmo\xc4\x8dju dana\xc5\xa1nje Romunije._NEWLINE_Po razlastitvi muzejske zbirke leta 1948 so bili pomembni deli zbirk razdeljeni med druge muzeje v dr\xc5\xbeavi ali pa so tam \xc5\xa1e danes shranjeni (2011). V skladu s sporazumom med Romunijo in cerkvijo iz leta 2005 je bilo treba vrniti vse razla\xc5\xa1\xc4\x8dene predmete in jih razstaviti. Postopek repatriacije tudi iz Narodnega muzeja in Dr\xc5\xbeavnega zgodovinskega muzeja v Bukare\xc5\xa1ti je trajal do leta 2011.\n_START_SECTION_\nPinakoteka\n_START_PARAGRAPH_\nBrukenthalova zbirka slik je nastala med letoma 1778 in 1788 v novozgrajeni baro\xc4\x8dni Brukenthalovi pala\xc4\x8di na Velikem trgu, glavnem trgu v Sibiuju, in vklju\xc4\x8duje okoli 1200 slik glavnih evropskih umetni\xc5\xa1kih \xc5\xa1ol od 15. do 18. stoletja: flamsko, nem\xc5\xa1ko, avstrijsko, italijansko, \xc5\xa1pansko in francosko renesanso, barok in rokoko. Pala\xc4\x8da sama je najpomembnej\xc5\xa1a baro\xc4\x8dna stavba v Transilvaniji.\n_START_SECTION_\nKnji\xc5\xbenica\n_START_PARAGRAPH_\nV pala\xc4\x8di je tudi knji\xc5\xbenica (Biblioteca Brukenthal) z okoli 300.000 posameznih enot (rokopisov, inkunabul, redkimi starinami, sodobnimi knjigami in revijami iz poznega 18. stoletja.\n_START_SECTION_\nDruge zbirke\n_START_PARAGRAPH_\nV stavbi so tudi: tiskarna, \xc5\xa1tevilne pomembne preproge, kovanci in zbirka mineralov.\n_START_SECTION_\nZgodovinski muzej\n_START_PARAGRAPH_\nZgodovinski muzej (Muzeul de Istorie) je v stari mestni hi\xc5\xa1i v Sibiuju. Ta stavbni kompleks je najpomembnej\xc5\xa1a gotska posvetna stavba v Transilvaniji. Na za\xc4\x8detku je bil muzej omejen na prikaz zgodovine Sibiuja in njegove okolice, danes pa prikazuje eksponate celotne ju\xc5\xbene Transilvanije.\n_START_SECTION_\nLekarni\xc5\xa1ki muzej\n_START_PARAGRAPH_\nLekarni\xc5\xa1ki muzej (Muzeul de Istorie a Farmaciei) je v zgodovinski zgradbi iz leta 1569 na Malem trgu, kjer je tudi najstarej\xc5\xa1a lekarna na obmo\xc4\x8dju dana\xc5\xa1nje Romunije. Samuel Hahnemann je v kleti te hi\xc5\xa1e izumil homeopatijo kot nov na\xc4\x8din zdravljenja. Nekatere njegove ampule in dokumenti so razstavljeni. Izvirno pohi\xc5\xa1tvo v dunajskem slogu je \xc5\xa1e vedno v veliki meri ohranjeno. Razstava je razdeljena po strukturi klasi\xc4\x8dne lekarne z dvema laboratorijema ter ima homeopatski in dokumentarni oddelek. Vsebuje ve\xc4\x8d kot 6000 starih medicinskih instrumentov in opreme za pripravo zdravil. Ozna\xc4\x8deni leseni vr\xc4\x8di za shranjevanje zaklju\xc4\x8dujejo zbirko. V vhodnem prostoru je rekonstruirana trgovina z lesenimi pulti in steklenimi vr\xc4\x8di iz 18. stoletja.\n_START_SECTION_\nNaravoslovni muzej\n_START_PARAGRAPH_\nNaravoslovni muzej (Muzeul de Istorie Natural\xc4\x83)  ima svoje za\xc4\x8detke v letu 1849, ko je bil ustanovljen Transilvanski klub naravoslovne znanosti (Siebenb\xc3\xbcrgische Verein f\xc3\xbcr Naturwissenschaften), katerega \xc4\x8dlani so bile doma\xc4\x8de in tuje osebnosti znanstvenega in kulturnega \xc5\xbeivljenja. Zbirke tega muzeja imajo ve\xc4\x8d kot milijon mineralo\xc5\xa1kih in petrografskih, paleontolo\xc5\xa1kih, botani\xc4\x8dnih in \xc5\xbeivalskih predmetov.\n_START_SECTION_\nOro\xc5\xbeje in lovske trofeje\n_START_PARAGRAPH_\nMuzej oro\xc5\xbeja in lovskih trofej (August-von-Spie\xc3\x9f-Museum der Waffen und Jagdtroph\xc3\xa4en,   Muzeul de Arme \xc8\x99i Trofee de V\xc3\xa2natoare) prikazuje razvoj opreme in oro\xc5\xbeja za lov. Prikazane so tudi tradicionalne lovske tehnike in sodobne gravure. Prav tako je pomembna zbirka pokalov. Slednja je bila pridobljena leta 1963 in je imela prvotno  1058 primerkov. Zdaj jih je okoli 1500.'